กรมควบคุมโรค ย้ำโรคอหิวาต์แอฟริกาในสุกร ไม่ติดต่อสู่คน แต่ขอประชาชนยึดหลัก สุก ร้อน สะอาด
กรมควบคุมโรค ย้ำโรคอหิวาต์แอฟริกาในสุกร ไม่ติดต่อสู่คน แต่ขอประชาชนยึดหลัก สุก ร้อน สะอาด เพื่อป้องกันโรคติดต่อทางอาหารและน้ำอื่นๆ   นายแพทย์อัษฎางค์ รวยอาจิณ รองอธิบดีและโฆษกกรมควบคุมโรค กล่าวถึงกรณีที่มีการส่งต่อข้อความผิดๆ ว่ามีผู้ป่วยด้วยโรคอหิวาต์แอฟริกาในสุกร ที่ประเทศเพื่อนบ้านของไทย ซึ่งเป็นข้อความที่ไม่ถูกต้อง โดยข้อมูลที่ถูกต้อง คือโรคอหิวาต์แอฟริกาในสุกร เป็นโรคที่เกิดจากดีเอ็นเอไวรัส    ซึ่งเชื้อไวรัสชนิดนี้ไม่สามารถติดต่อจากสัตว์สู่คนได้ ดังนั้นจึงยืนยันได้ว่าไม่ใช่ผู้ป่วยที่ติดโรคจากไวรัสชนิดนี้ อย่างไรก็ตาม กรมควบคุมโรค ได้ร่วมกับกรมปศุสัตว์ ติดตามสถานการณ์โรคอหิวาต์แอฟริกาในสุกรอย่างใกล้ชิด ทั้งมาตรการเฝ้าระวังและป้องกันโรค เน้นการประสานความร่วมมือแบบบูรณาการจากหน่วยงานที่เกี่ยวข้องทุกภาคส่วน ทุกระดับ อย่างเข้มข้นและต่อเนื่อง ทั้งนี้ขอย้ำว่าการบริโภคเนื้อหมู ควรซื้อจากแหล่งที่เชื่อถือได้ ที่สำคัญเพื่อความปลอดภัยจากเชื้อโรคต่างๆ ประชาชนควรยึดหลัก “สุก ร้อน สะอาด” คือกินอาหารที่ปรุงสุกใหม่ด้วยความร้อนทุกครั้ง ไม่ควรกินเนื้อหมูสุกๆ ดิบๆ เพราะเสี่ยงต่อการรับเชื้อก่อโรคติดต่อทางอาหารและน้ำชนิดต่างๆ อาทิ เชื้อแบคทีเรียก่อโรคไข้หูดับ โรคอาหารเป็นพิษ และโรคอุจจาระร่วง ควรล้างมือให้สะอาดด้วยน้ำและสบู่ทุกครั้งก่อนรับประทานอาหาร ก่อน-หลังการเตรียมอาหาร และหลังขับถ่าย ส่วนเกษตรกรผู้เลี้ยงหมู ขอให้ติดตามคำแนะนำของกรมปศุสัตว์ในเรื่องของการเลี้ยงหมูปลอดโรค หากเกษตรกรมีปัญหาข้อสงสัยเกี่ยวกับอาการโรคต่างๆ ในคน สามารถสอบถามได้ที่สายด่วนกรมควบคุมโรค โทร.1422